রাজ্যে ফের আক্রান্ত পুলিশ। আসানসোলের কুলটি থানার নিয়ামতপুরে একটি গাড়ির ভিতর থেকে গাঁজা উদ্ধার করল পুলিশ। ঘটনাটি আজ বেলা সাড়ে এগারোটা নাগাদ ঘটে। আসানসোলের নিয়ামতপুরের জিটি রোডে প্রতিদিনের মতো তল্লাশি চালাচ্ছিল পুলিশ। সেই সময় বিহারের নন্বর প্লেট লাগানো একটি গাড়ি দেখে তল্লাশি শুরু করেন নিয়ামত ফাঁড়ির এএসআই জয়ন্ত মুখোপাধ্যায়। আচমকা ওই গাড়ির দুই আরোহী গাড়ি থেকে নেমে তাঁর উপর চড়াও হয়।  পুলিশকর্মীর উপর ঝাপিয়ে পড়ে বেধড়ক মারধর করতে শুরু করে। পুলিশকর্মী প্রাণভয়ে পালাতে চেষ্টা করলে ওই দুই যুবক পিছু ধাওয়া করে ফের তাঁকে মারধর শুরু করে। ইতিমধ্যেই ঘটনাস্থলে জড়ো হওয়া জনতা  দু’জনকে ধরে ফেলে। গাড়ির চালক পলাতক। এডিসিপি ওয়েস্ট বিশ্বজিৎ মাহাতা জানিয়েছেন, ওই গাড়িটিতে বিহার বিধানসভার স্টিকার লাগানো ছিল। গাড়ি থেকে উদ্ধার হয় গাঁজা। সন্তোষকুার নিরালা এবং শৈলেন্দ্র কুমার নামে ওই দুই যুবককে গ্রেফতার করেছে পুলিশ। এক অভিযুক্ত গ্রেফতার। পুলিশ আরও জানিয়েছে, বিহার বিধানসভার সঙ্গে এই গাড়ির কোনও যোগাযোগ রয়েছে কিনা, তা জানার জন্য তদন্ত চালানো হচ্ছে।